………………………

……………………… г.

**ОДОБРИЛ,
МИНИСТЪР:**

**Д-Р ГЕОРГИ ТАХОВ**

**ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ**

**ДОКЛАД**

от Стефан Бурджев – заместник-министър на земеделието и храните

**Относно:** Проект на Наредба за изменение и допълнение на Наредба № 41 от 2008 г. за изискванията към обекти, в които се отглеждат, развъждат и/или предлагат домашни любимци с цел търговия, към пансиони и приюти за животни

**УВАЖАЕМИ ГОСПОДИН МИНИСТЪР,**

На основание чл. 176, ал. 2 от Закона за ветеринарномедицинската дейност, внасям за одобрение проект на Наредба за изменение и допълнение на Наредба № 41 от 2008 г. за изискванията към обекти, в които се отглеждат, развъждат и/или предлагат домашни любимци с цел търговия, към пансиони и приюти за животни.

**Причини, които налагат приемането на акта**

Проектът на Наредба за изменение и допълнение на Наредба № 41 от 2008 г. за изискванията към обекти, в които се отглеждат, развъждат и/или предлагат домашни любимци с цел търговия, към пансиони и приюти за животни (проект на Наредба за изменение и допълнение на Наредба № 41 от 2008 г.) е изготвен в резултат на възникнала необходимост от преразглеждане и актуализиране на някои от действащите разпоредби на нормативния акт.

В предложения проект на Наредба за изменение и допълнение на Наредба № 41 от 2008 г. са включени разпоредби, свързани с извършването на дезинфекция, дезинсекция и дератизация в зоомагазините и развъдниците, пансионите и приютите за животни, съобразно изискванията на Наредба № 1 от 2018 г. за условията и реда за извършване на дезинфекции, дезинсекции и дератизации (обн., ДВ, бр. 7 от 2018 г.). В тази връзка направените промени в нормативния акт са с цел постигане на съответствие.

Актуализирани са разпоредбите за поставяне на ваксина срещу тетанус на всеки член на персонала на зоомагазини и развъдници, както и изискванията за издаването на документ след успешно полагане на изпит след завършване на курс за защита и хуманно отношение към животните от лицата, които търгуват с животни, и персонала в зоомагазини и развъдници.

Към изискванията за кучетата и котките, които се продават в зоомагазини и развъдници, с издаден ветеринарномедицински паспорт, обезпаразитени, ваксинирани и идентифицирани с микрочип, са добавени и поровете, за постигане на съответствие с глави IV и V и Приложение I от Регламент (ЕС) № 576/2013 на Европейския парламент и на Съвета от 12 юни 2013 година относно движението с нетърговска цел на домашни любимци и за отмяна на Регламент (ЕО) № 998/2003 (OB L 178 от 28.06.2013 г.) и Приложение I от Регламент (ЕС) 2016/429 на Европейския парламент и на Съвета от 9 март 2016 година за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (OB L 84 от 31.03.2016 г.).

С цел синхронизиране с разпоредбите на Регламент (ЕС) 2019/6 на Европейския парламент и на Съвета от 11 декември 2018 г. относно ветеринарните лекарствени продукти и за отмяна на Директива 2001/82/ЕО (OB L 4 от 7.01.2019 г.) понятието „ветеринарномедицински продукти“ е заменено с „ветеринарни лекарствени продукти“.

В чл. 68, ал. 1 е прецизирано понятието „боксове“ в зоомагазините и развъдниците при отглеждане, размножаване и продажба на кучета и котки, като е заменено с „кошари“ с цел съответствие с чл. 5 и приложение № 2 от действащата наредба.

В проекта на Наредба за изменение и допълнение на Наредба № 41 от 2008 г. са актуализирани и някои от изискванията към пансионите (хотелите) за животни. Прецизирано е изискването за затваряне на контейнерите, в които се поставят използваните постелки и неизядена храна в пансионите. С проекта на нормативен акт е отменена разпоредбата на чл. 90, ал. 6, тъй като изисква във всяко помещение на пансиона (хотела) за кучета и котки да има отводнителен канал (сифон). Чрез тази промяна се дава възможност на собствениците на обекта сами да определят начина на почистване в помещенията с животните – чрез измиване и отвеждане в канал или по друг механичен начин.

В предложения проект на Наредба за изменение и допълнение на Наредба № 41 от 2008 г. е регламентирано изискването нови приюти за настаняване на кучета да се изграждат извън границите на населените места. Причината за тази промяна е получаването на сигнали от граждани, които са обезпокоени от дейността на приютите за кучета, тъй като са разположени в жилищни зони и в рамките на населените места. Изискването се отнася за новоизграждащи се приюти за настаняване на кучета, с изключение на тези, които вече имат внесен за одобрение инвестиционен проект пред компетентния орган по Закона за устройство на територията, като не се засягат съществуващите изградени и действащи приюти.

С проекта на Наредба за изменение и допълнение на Наредба № 41 от 2008 г. са въведени по-ясни и конкретни изисквания за редовното извършване на разходки и упражнения на кучетата, настанени в приютите, съобразно техните физиологични особености и в съответствие със защитата и хуманното отношение към тях. Предвидено е управителят на всеки приют да приема програма за разходка и упражнения и/или за достъп до зоната за разходка на кучетата, изготвена съвместно с ветеринарния лекар, като е определено и минималното й съдържание. Регламентирани са допълнителни задължения за персонала на приюта и доброволците, които провеждат упражненията и разходките на кучетата.

С проекта на подзаконов нормативен акт са отстранени технически грешки, като декларацията за осиновяване на домашен любимец, която е част от приложение № 3, е изведена в ново приложение № 4, тъй като същата се отнася към чл. 124, ал. 1, т. 1, което не е посочено в действащата наредба. В образеца на документ са прецизирани и някои от данните, които съдържа декларацията. Допълнително, препращането за извършаване на проверки от Българската агенция по безопасност на храните по чл. 178 от Закона за ветеринарномедицинската дейност се заличава от разпоредбата на 129, ал. 1, тъй като тези проверки са вменени законово на кметовете на общини, райони и кметства.

С цел постигане на яснота и конкретизиране, в допълнителната разпоредба е дадена легална дефиниция на понятието „клетка“.

**Цели**

Предложеният проект на Наредба за изменение и допълнение на Наредба № 41 от 2008 г. цели:

* актуализиране и прецизиране на някои от действащите разпоредби, свързани с изискванията към обектите, в които се отглеждат, развъждат и/или предлагат домашни любимци с цел търговия, към пансиони и приюти за животни;
* създаване на регулации – при изграждане на нови приюти за кучета и при извършване на разходки и упражнения на кучетата в приютите.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет.

За приемането на проекта на акт не са необходими допълнителни разходи/трансфери и други плащания по бюджета на Министерството на земеделието и храните.

**Очаквани резултати от прилагането на акта**

С приемането на проекта на Наредба за изменение и допълнение на Наредба № 41 от 2008 г. се очаква да се осигури ефективно прилагане на изискванията към обектите, в които се отглеждат, развъждат и предлагат домашни любимци с цел търговия, към пансиони и приюти за животни.

**Анализ за съответствие с правото на Европейския съюз**

Проектът на Наредба за изменение и допълнение на Наредба № 41 от 2008 г. за изискванията към обекти, в които се отглеждат, развъждат и/или предлагат домашни любимци с цел търговия, към пансиони и приюти за животни не е свързан с транспониране на нормативни актове на институциите на Европейския съюз, поради което не е приложена таблица на съответствие с правото на Европейския съюз.

**Информация за проведените обществени консултации**

Съгласно чл. 26, ал. 2 от Закона за нормативните актове при изготвянето на проекта на наредба са проведени предварителни обществени консултации със заинтересованите страни. Направените целесъобразни бележки и предложения са отразени.

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация със заинтересованите страни на интернет страницата на Министерството на земеделието и храните и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове, справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 176, ал. 2 от Закона за ветеринарномедицинската дейност, предлагам да издадете предложения проект на Наредба за изменение и допълнение на Наредба № 41 от 2008 г. за изискванията към обекти, в които се отглеждат, развъждат и/или предлагат домашни любимци с цел търговия, към пансиони и приюти за животни.

|  |  |
| --- | --- |
| **Приложения:** | 1. Проект на Наредба за изменение и допълнение на Наредба № 41 от 2008 г. за изискванията към обекти, в които се отглеждат, развъждат и/или предлагат домашни любимци с цел търговия, към пансиони и приюти за животни;
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от проведената обществена консултация;
5. Предложения и становища, постъпили от проведената обществена консултация.
 |

**СТЕФАН БУРДЖЕВ**

*Заместник-министър на земеделието и храните*